Premijerka Ana Brnabić odgovarajući na pitanja novinara o kritikama EU zbog toga što je Ministarstvo odbrane angažovalo osuđenog ratnog zločinca generala Vladimira Lazarevića kao predavača na beogradskoj Vojnoj akademiji, izjavila da je Lazarević slobodan čovek, ističući da se u regionu dešavaju mnogo veći problemi koji se tiču raznih zločinaca.

„General Lazarević je dobrovoljno otišao u Hag, dobio presudu, odležao čovek to što je trebao da odleži i sad je slobodan čovek. Kao takav nije predavač na Vojnoj akademiji, bio je pozvan da održi jedno predavanje. Ja razumem šta je istakla EU, ali ću vam reći ovako...Ne bih otvarala Pandorinu kutiju toga šta se sve dešava u regionu i na kojim su pozicijama sve ljudi koji su odgovarali ili su osuđeni ili nisu osuđeni zato što su svi svedoci mrtvi,“ izjavila je Brnabić.

Onda je dodala da predavanje Lazarevića na Vojnoj akademiji samo „kap u moru svega što se dešava u regionu“.

„Srbija je tolerantna i fleksibilna. Nećemo se okretati u prošlost, ali nemojte da skačete na svaku kap u moru u Srbiji...Imate žrtve srpske nacionalnosti gde nikad niko nije odgovarao i za koje niko nikad nije kriv, kao da su se oni sami pobili. Ajde mi svi da se okrenemo današnjici. Hajde da se okrenemo i da pitamo gde je to što su neki drugi trebali da urade,“ izjavila je Brnabić.

Podsetimo, Generali i visoki oficiri Vojske Jugoslavije koji su komandovali u ratu na Kosovu 1998. i 1999. godine, a među kojima i Vladimir Lazarević osuđen pred Haškim sudom za komandnu odgovornost za ratne zločine, vraćeni su kao predavači na Vojnoj akademiji, potvrdio je ministar odbrane Aleksandar Vulin.

Kancelarija visoke predstavnice Evropske unije (EU) za spoljnu politiku i bezbednost Federike Mogerini saopštila je juče povodom angažovanja Lazarevića kao predavača da bi Srbija trebalo da poštuje evropske standarde, ističući da se imenovanje osobe koja je osuđena za ratne zločine u Vojnoj akademiji smatra protivno tim standardima.

O ratnom delovanju Lazarevića svoj sud je dao Haški tribunal. On je u januaru 2014. pravnosnažno osuđen na četrnaest godina zatvora za zločin protiv čovečnosti, za pomaganje i podržavanje deportacije i prisilnog premeštanja civila, kao i za pomaganje u zločinačkom poduhvatu tokom kojeg su počinjeni najteži zločini protiv civila, uključujući i masovna ubistva na Kosovu 1999.

Odluku predstavnika vlasti da neko ko je osuđen za ratne zločine bude predavač na Vojnoj akademiji organizacije nevladinog sektora su ocenile “kao demonstriranje sile i igranje sa zdravim razumom građana Srbije”.

Pojedine opozicione stranke su zatražili i smenu ministra odbrane Aleksandra Vulina zbog ove odluke.